盆池赋（以积水盈器如望深池为韵）
浩虚舟 (Tang)
达士无羁。居閒创奇。陷彼陶器。疏为曲池。小有可观。本自挈瓶之注。满而不溢。宁逾凿地之规。原夫深浅随心。方圆任器。分玉甃之馀润。写莲塘之远思。空庭欲曙。通宵之瑞露盈盘。幽径无风。一片之春冰在地。观夫影照高壁。光涵远虚。潜窥而旧井无别。就饮而污樽不如。云鸟低临。误镜鸾之缥缈。庭槐俯映。迷月桂之扶疏。是则涯涘非遥。漪澜酷似。沾濡才及于寸土。盈缩不过乎瓢水。兰灯委照以珠动。纨扇摇风而浪起。沈蛛丝为羡鱼之网。深抵百寻。浮芥叶为解缆之舟。远同千里。想乎泥滓无染。泉源本清。盛之而细流不泄。鼓之而圆折长生。蛙穿而别派潜通。想漏卮之难满。雨落而古痕全没。知小器之易盈。及夫岸滟滟以初平。水汪汪而罢涨。韬云分白璧之色。映竹写圆荷之状。光翻晓日。谁谓覆而不临。底露青天。孰假戴之而望。至若烟霭沈沈。莓苔四侵。方行潦而不浊。比坳堂而则深。遂使好勇之徒。暗起冯河之想。无厌之士。潜怀测海之心。故得汲引无劳。泓澄斯积。环纤草以弥澈。泛流萍而更碧。沙洲连一亩之地。山翠接如拳之石。悠哉智者之为心。聊睹之而自适。